[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.1.2006

COM(2006) 25 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

Θεματικό πρόγραμμα συνεργασίας με τις εκβιομηχανισμένες και τις λοιπές υψηλού εισοδήματος χώρες στο πλαίσιο των μελλοντικών δημοσιονομικών προοπτικών (2007-2013)

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Πλαίσιο 3

2.1. Πεδίο εφαρμογής 3

2.2. Λόγοι θέσπισης θεματικού προγράμματος 5

2.3. Πολιτική και συνεργασία: σημερινό πλαίσιο και κτηθείσα πείρα 5

2.3.1. Χώρες του ΟΟΣΑ που δεν είναι μέλη της ΕΕ 5

2.3.2. Πρόσφατα εκβιομηχανισμένες χώρες και εδάφη της Ασίας 7

2.3.3. Χώρες του Συμβουλίου Συνεργασίας του Κόλπου 8

3. Κύρια χαρακτηριστικά του TPIC 8

3.1. Γενικός στόχος 8

3.2. Ειδικοί στόχοι 9

3.3. Κύριες προτεραιότητες 10

3.4. Αρχές προγραμματισμού 12

Παραρτήματα 14

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

Θεματικό πρόγραμμα συνεργασίας με τις εκβιομηχανισμένες και τις λοιπές υψηλού εισοδήματος χώρες στο πλαίσιο των μελλοντικών δημοσιονομικών προοπτικών (2007-2013)

1. Εισαγωγή

Για τον εξορθολογισμό και την απλούστευση του σημερινού νομοθετικού πλαισίου που διέπει τις εξωτερικές δράσεις της Κοινότητας, η Ευρωπαϊκή Επιτροπή έχει προτείνει έξι νέα μέσα στο πλαίσιο των δημοσιονομικών προοπτικών για το διάστημα 2007-2013. Τρία από τα μέσα αυτά (ανθρωπιστική βοήθεια, σταθερότητα και μακροοικονομική βοήθεια) έχουν οριζόντιο χαρακτήρα για να μπορούν να ανταποκρίνονται σε ιδιαίτερες ανάγκες και περιστάσεις. Τα υπόλοιπα τρία (προενταξιακή βοήθεια, στήριξη της ευρωπαϊκής πολιτικής γειτονίας και εταιρικής σχέσης, και συνεργασία για την ανάπτυξη και την οικονομική συνεργασία) προορίζονται για την εφαρμογή ειδικών πολιτικών και καλύπτουν συγκεκριμένες γεωγραφικές περιοχές. Στο μέλλον, τα μέσα αυτά θα αποτελούν τις βασικές νομοθετικές πράξεις των κοινοτικών δαπανών που αποβλέπουν στη στήριξη των προγραμμάτων εξωτερικής συνεργασίας, καθώς και των κατάλληλων θεματικών προγραμμάτων, και θα αντικαταστήσουν, μεταξύ άλλων, τους ισχύοντες θεματικούς κανονισμούς.

Τα θεματικά προγράμματα προσφέρουν ειδική προστιθέμενη αξία χάρη στην εφαρμογή δραστηριοτήτων συμπληρωματικών των γεωγραφικών προγραμμάτων, τα οποία εξακολουθούν να αποτελούν το κατεξοχήν πλαίσιο της κοινοτικής συνεργασίας με τις τρίτες χώρες.

Η Επιτροπή έχει αναλάβει να εξετάσει το πεδίο εφαρμογής, τους στόχους και τις προτεραιότητες κάθε θεματικού προγράμματος, από κοινού με το Ευρωπαϊκό Κοινοβούλιο και το Συμβούλιο, με βάση επίσημες ανακοινώσεις που θα υποβάλει προς αμφότερα τα όργανα[1]. Τα αποτελέσματα της εξέτασης αυτής θα παράσχουν τις πολιτικές κατευθύνσεις για τα επόμενα στάδια προγραμματισμού και ιδίως για την επεξεργασία των εγγράφων θεματικής στρατηγικής σύμφωνα με τις διατάξεις των προαναφερόμενων μέσων.

2. Πλαίσιο

2.1. Πεδίο εφαρμογής

Κατά την τελευταία δεκαετία, η ΕΕ ενίσχυε συστηματικά τις διμερείς σχέσεις της με πολυάριθμες ανεπτυγμένες και πρόσφατα εκβιομηχανισμένες χώρες και εδάφη ανά τον κόσμο, κυρίως στη Βόρειο Αμερική, στην Ανατολική Ασία και την Αυστραλασία, αλλά και στη Νοτιοανατολική Ασία και στην περιοχή του Κόλπου. Το προβλεπόμενο θεματικό πρόγραμμα συνεργασίας με τις εκβιομηχανισμένες και τις λοιπές υψηλού εισοδήματος χώρες ( Thematic Programme for cooperation with Industrialised and other High-income Countries , TPIC) καθορίζει ένα πλαίσιο που επιτρέπει τη διεύρυνση και την εμβάθυνση της συνεργασίας και των υποχρεώσεων που έχουν αναληφθεί με τις εν λόγω εκβιομηχανισμένες χώρες και εδάφη που, παρά τη γεωγραφική τους διασπορά, τις διαρθρωτικές τους διαφορές και τα διαφορετικά τους μεγέθη, επιθυμούν να αναπτύξουν τις διμερείς σχέσεις τους με την ΕΕ. Η συνεργασία μεταξύ της ΕΕ και των χωρών αυτών εξυπηρετεί πρωτίστως τους ίδιους πολιτικούς στόχους της ΕΕ, μολονότι η επιδίωξη των στόχων αυτών θα ωφελήσει όλα τα ενδιαφερόμενα μέρη.

Εφαρμοζόμενο στο πλαίσιο του μέσου συνεργασίας για την ανάπτυξη και οικονομικής συνεργασίας ( Development Cooperation and Economic Cooperation Instrument , DCECI)[2], το TPIC θα αφορά κυρίως τις χώρες εταίρους που χαρακτηρίζονται από πολιτικές, οικονομικές και θεσμικές δομές και αξίες παρόμοιες με εκείνες της ΕΕ, και οι οποίες αποτελούν σημαντικούς διμερείς εταίρους της ΕΕ από πολιτικής και εμπορικής πλευράς, καθώς και βασικούς παράγοντες στα διεθνή φόρουμ και στο πλαίσιο της παγκόσμιας διακυβέρνησης. Θα καλύψει, ωστόσο, και άλλες πρόσφατα εκβιομηχανισμένες χώρες και εδάφη, όπου η Ένωση έχει στρατηγικό συμφέρον να ενισχύσει τους πολιτικούς και οικονομικούς δεσμούς της και να επεκτείνει το πεδίο επιρροής της.

Το γεωγραφικό πεδίο δράσης του TPIC είναι το ακόλουθο:

1. οι κυριότερες χώρες του ΟΟΣΑ που δεν είναι μέλη της ΕΕ[3]: οι ΗΠΑ, η Ιαπωνία, ο Καναδάς, η Δημοκρατία της Κορέας, η Αυστραλία και η Νέα Ζηλανδία·

2. ορισμένες εκβιομηχανισμένες χώρες και εδάφη που δεν περιλαμβάνονται στον κατάλογο της Επιτροπής Αναπτυξιακής Βοήθειας (ΕΑΒ)[4] των δικαιούχων δημόσιας αναπτυξιακής βοήθειας (ΔΑΒ): Σιγκαπούρη, Χονγκ Κονγκ, Μακάο, Μπρουνέι και κινεζική Ταϊπέι·

3. οι χώρες του Συμβουλίου Συνεργασίας του Κόλπου που δεν περιλαμβάνονται στον κατάλογο της Επιτροπής Αναπτυξιακής Βοήθειας (ΕΑΒ) για τους δικαιούχους ΔΑΒ: Κουβέιτ, Κατάρ, Ηνωμένα Αραβικά Εμιράτα, Μπαχρέιν και Σαουδική Αραβία[5].

Στο μέλλον, η επέκταση του γεωγραφικού πεδίου του TPIC μπορεί να εξεταστεί μόνο στην περίπτωση διαγραφής των χωρών και εδαφών που καλύπτει το DCECI από τον κατάλογο της ΕΑΒ για τους δικαιούχους ΔΑΒ. Στην περίπτωση αυτή, οι πόροι που προορίζονται για το πρόγραμμα αυτό θα προσαρμοστούν ανάλογα.

2.2. Λόγοι θέσπισης θεματικού προγράμματος

Οι σχέσεις και τα προγράμματα συνεργασίας με τις χώρες και τα εδάφη του TPIC έχουν αναπτυχθεί με διαφορετικούς ρυθμούς, με αφετηρία διαφορετικές νομικές βάσεις και διαφορετικά πολιτικά πλαίσια[6], κυρίως λόγω των διαφορών μεταξύ των εν λόγω χωρών – ως προς το μέγεθος, τον πολιτισμό, τον πληθυσμό, τις διμερείς οικονομικές σχέσεις και τα ρεύματα συναλλαγών με την ΕΕ.

Δεν υπάρχουν διμερείς ανά χώρα στρατηγικές ή ενδεικτικά προγράμματα συνεργασίας με τις εκβιομηχανισμένες χώρες. Οι πρωτοβουλίες συνεργασίας στο πλαίσιο του TPIC υπαγορεύονται από τους κοινούς πολιτικούς στόχους και τους στόχους συνεργασίας που καθορίζονται στα διάφορα διμερή μέσα (όπως οι συμφωνίες-πλαίσια, οι συμφωνίες συνεργασίας, οι πολιτικές δηλώσεις, τα θεματολόγια συνεργασίας και τα σχέδια δράσης[7]) που διέπουν τις σχέσεις μεταξύ της Ευρωπαϊκής Ένωσης και των χωρών εταίρων. Ωστόσο, οι πρωτοβουλίες αυτές αποβλέπουν στη συμπλήρωση και την ενίσχυση του διακυβερνητικού διαλόγου μεταξύ της ΕΕ και των χωρών αυτών μέσω ανεξάρτητων μορφών συνεργασίας πολυάριθμων παραγόντων σε ευρύτατη σειρά πολιτικών τομέων. Η χρηματοδοτική στήριξη για τη συνεργασία με τις εκβιομηχανισμένες χώρες θα συγκεντρωθεί κυρίως στην προώθηση των πρωτοβουλιών που προτείνουν οι οικονομικοί, κοινωνικοί, ιδιωτικοί και δημόσιοι φορείς της Ένωσης και των χωρών εταίρων και στις αλληλεπιδράσεις μεταξύ των φορέων αυτών, που θα εδραιώσουν με τη σειρά τους τις διμερείς σχέσεις.

Μια τέτοια μορφή συνεργασίας μεταξύ της ΕΕ και των χωρών εταίρων του TPIC δεν μπορεί να εξεταστεί δεόντως μέσω των γεωγραφικών προγραμμάτων[8] κατά την έννοια του DCECI. Για το λόγο αυτό, είναι αναγκαίο να θεσπιστεί ειδικό θεματικό πρόγραμμα για την ανάπτυξη συνεργατικών πρωτοβουλιών με βάση θεματολόγιο που θα υπαγορεύεται από τους στρατηγικούς στόχους της ΕΕ. Με την οργάνωση των διαφόρων πρωτοβουλιών διμερούς συνεργασίας εντός ενός και μοναδικού πλαισίου θα μπορέσουν να επιτευχθούν οικονομίες κλίμακας, συνέργεια, μεγαλύτερη αποτελεσματικότητα και προβολή των ενεργειών, πολλώ μάλλον δεδομένου ότι ορισμένες από τις πρωτοβουλίες αυτές ενδέχεται να έχουν περιφερειακό χαρακτήρα.

2.3. Πολιτική και συνεργασία: σημερινό πλαίσιο και κτηθείσα πείρα

Μέχρι σήμερα, η διμερής συνεργασία με τις χώρες και εδάφη που καλύπτει το TPIC βασιζόταν σε ολόκληρη σειρά δεσμευτικών ή μη δεσμευτικών πράξεων, όπως προκύπτει από το παράρτημα 1. Οι κατευθυντήριες γραμμές και τα κυριότερα επιτεύγματα που σημειώθηκαν στο πλαίσιο αυτό κατά το παρελθόν αναφέρονται παρακάτω.

2.3.1. Χώρες του ΟΟΣΑ που δεν είναι μέλη της ΕΕ

Οι πρωτοβουλίες που ανελήφθησαν κατά την περίοδο 2001-2006, δυνάμει του κανονισμού (ΕΚ) αριθ. 382/2001 του Συμβουλίου, αποτελούν το θεμέλιο λίθο της προγενέστερης και μελλοντικής συνεργασίας με τις Ηνωμένες Πολιτείες, τον Καναδά, την Ιαπωνία, τη Δημοκρατία της Κορέας, την Αυστραλία και τη Νέα Ζηλανδία. Οι πρωτοβουλίες αυτές αντανακλούν τα θεματολόγια συνεργασίας που προβλέπονται σε διάφορα διμερή μέσα. Η θεσμική αυτή συνεργασία έχει εξασφαλίσει το πλαίσιο που είναι αναγκαίο για την ανάπτυξη έργων που αποβλέπουν στην υποστήριξη και την εντατικοποίηση των πολιτικών και οικονομικών σχέσεων της ΕΕ με τις χώρες αυτές. Επίσης, χάρη στη συνεργασία αυτή μπόρεσαν να συμπληρωθούν δεόντως οι ειδικές διμερείς συμφωνίες μεταξύ της Κοινότητας και ορισμένων από τις εν λόγω χώρες (για παράδειγμα στον τομέα της εκπαίδευσης, της επιστήμης και της τεχνολογίας).

Ο κανονισμός (ΕΚ) αριθ. 382/2001 του Συμβουλίου καλύπτει δύο θεμελιώδη θέματα: α) την ανάπτυξη έργων που αποβλέπουν στην ισχυροποίηση της διμερούς συνεργασίας με όλες τις χώρες εταίρους σε μεγάλο αριθμό τομέων και β) την προώθηση των εμπορικών σχέσεων, με αποκλειστικό προσανατολισμό την Ιαπωνία και την Κορέα.

Στον τομέα της συνεργασίας, οι κυριότερες πρωτοβουλίες που έχουν αναληφθεί είναι οι εξής:

- η δημιουργία και η ανάπτυξη δικτύου 27 κέντρων της ΕΕ[9] στα πανεπιστήμια των έξι χωρών εταίρων. Ο σκοπός των κέντρων αυτών είναι να επιδιώξουν την καλύτερη γνώση, στις εν λόγω χώρες, της Ευρωπαϊκής Ένωσης, των οργάνων της, της ιστορίας της, της οικονομίας και των πολιτικών της·

- η υποστήριξη του πολιτικού διαλόγου ΕΕ-ΗΠΑ για το νέο διατλαντικό θεματολόγιο, η πρωτοβουλία ΕΕ-ΗΠΑ για την ενίσχυση της διατλαντικής οικονομικής ολοκλήρωσης και ανάπτυξης και η συμφωνία για την ενίσχυση του εμπορίου και των επενδύσεων που έχει συναφθεί μεταξύ της Ευρωπαϊκής Ένωσης και του Καναδά·

- η ανάπτυξη δραστηριοτήτων που ενθαρρύνουν την πολιτική έρευνα και διάλογο από διάφορες ομάδες προβληματισμού και άλλες οργανώσεις στις ΗΠΑ και τον Καναδά·

- η ενίσχυση των διαπροσωπικών δεσμών, μέσω πρωτοβουλιών όπως ο διατλαντικός διάλογος μεταξύ παραγόντων της κοινωνίας των πολιτών, το έτος διαπροσωπικών ανταλλαγών ΕΕ-Ιαπωνίας και η στήριξη πρότυπων έργων στον τομέα της τριτοβάθμιας εκπαίδευσης με την Αυστραλία και τη Νέα Ζηλανδία. Επίσης, στον τομέα της απασχόλησης και της κοινωνικής πολιτικής έχει σημειωθεί εποικοδομητική συνεργασία με τις ΗΠΑ και την Ιαπωνία, ιδίως όσον αφορά τις δημογραφικές τάσεις, τις αναπηρίες, τις ίσες ευκαιρίες, τα θέματα υγείας και ασφάλειας.

Όσον αφορά την προώθηση των εμπορικών σχέσεων, έχουν καταρτιστεί δύο προγράμματα για τη διευκόλυνση της πρόσβασης των επιχειρήσεων της ΕΕ στην ιαπωνική και κορεατική αγορά και τη βελτίωση των επιχειρηματικών δραστηριοτήτων τους στις χώρες αυτές, και συγκεκριμένα:

- ένα πρόγραμμα ανάπτυξης του ανθρώπινου δυναμικού, το «πρόγραμμα κατάρτισης στελεχών στην Ιαπωνία και την Κορέα» που βοηθά τις επιχειρήσεις της ΕΕ να βελτιώσουν τις γνώσεις τους σχετικά με την Ιαπωνία και την Κορέα μέσω γλωσσικών και επιχειρηματικών προγραμμάτων κατάρτισης για τα ανώτερα στελέχη τους. Έως σήμερα έχουν συμμετάσχει στο πρόγραμμα αυτό περίπου 1.000 στελέχη από την Ευρώπη.

- η κοινοτική εκστρατεία «Πύλη στην Ιαπωνία», ένα πρόγραμμα εμπορικής προώθησης που αποβλέπει στη στήριξη των ΜΜΕ της ΕΕ στις προσπάθειές τους για την ανάπτυξη των επιχειρηματικών δραστηριοτήτων και των πωλήσεών τους στην ιαπωνική αγορά μέσω στοχοθετημένων εμπορικών αποστολών. Με τη σημερινή εκστρατεία «Πύλη στην Ιαπωνία» αναμένεται η είσοδος περίπου 1000 ΜΜΕ της ΕΕ στην ιαπωνική αγορά κατά την περίοδο 2002-2006.

Αμφότερα τα προγράμματα αυτά έχουν επεκταθεί στα νέα κράτη μέλη.

Oι δραστηριότητες συνεργασίας και οι εμπορικές δραστηριότητες από κοινού υποβλήθηκαν σε εξωτερική αξιολόγηση το 2004[10], η οποία κατέληξε στο συμπέρασμα ότι οι πρωτοβουλίες αυτές είναι σημαντικές, αποτελεσματικές και θετικές και ότι είναι σκόπιμο να συνεχιστούν και να ενισχυθούν.

2.3.2. Πρόσφατα εκβιομηχανισμένες χώρες και εδάφη της Ασίας

Το TPIC καλύπτει επίσης τις πρόσφατα εκβιομηχανισμένες χώρες και εδάφη της Ασίας με τις οποίες η ΕΕ έχει συνάψει μακροπρόθεσμες σχέσεις: το Μπρουνέι, το Χονγκ Κονγκ, το Μακάο, τη Σιγκαπούρη και την κινεζική Ταϊπέι. Χάρη στο TPIC θα μπορέσουν να αντιμετωπιστούν οι ανάγκες συνεργασίας με τις χώρες αυτές, οι οποίες δεν μπορούσαν να καλυφθούν στο παρελθόν από τον κανονισμό για τη Λατινική Αμερική και την Ασία[11] που εστιάζεται στις αναπτυσσόμενες χώρες.

Δεν υπάρχει ειδική διμερής συμφωνία με το Χονγκ Κονγκ. Ωστόσο, σε ανακοίνωση του 1997 με τίτλο «Η Ευρωπαϊκή Ένωση και το Χονγκ Κονγκ: Μετά το 1997» πριν από την επιστροφή του Χονγκ Κονγκ στην Κίνα ως «Ειδικής Διοικητικής Περιοχής» σύμφωνα με την αρχή "μία χώρα, δύο συστήματα", η ΕΕ εκδήλωσε την πρόθεση να συσφίγξει τις σχέσεις της με την περιοχή αυτή. Έκτοτε, η Επιτροπή αποφάσισε να αναλάβει σθεναρή και αποτελεσματική δράση με την Ειδική Διοικητική Περιοχή του Χονγκ Κονγκ για να διερευνήσει τις δυνατότητες μονιμότερων εμπορικών επενδύσεων και σχέσεων συνεργασίας.

Η ΕΕ επιθυμεί να ενισχύσει τις διμερείς εμπορικές και οικονομικές σχέσεις και να προωθήσει το ρόλο του Μακάο ως κέντρου κατάρτισης και πολιτιστικών ανταλλαγών.

Οι σχέσεις με την κινεζική Ταϊπέι βασίζονται στο σεβασμό της πολιτικής για μια ενιαία Κίνα. Δεν υπάρχουν διπλωματικές ή πολιτικές σχέσεις, αλλά σημειώνονται εντατικές επαφές στους τομείς της οικονομίας, του εμπορίου, της επιστήμης και τεχνολογίας, των προδιαγραφών και προτύπων και σε σειρά άλλων τομέων.

Η συμφωνία ΕΚ-ASEAN παρέχει το απαιτούμενο πλαίσιο για το θεσμοθετημένο διάλογο με το Μπρουνέι και τη Σιγκαπούρη, ο οποίος εστιάζεται στον τομέα του εμπορίου, των επιχειρηματικών δραστηριοτήτων και της ανάπτυξης. Η ΕΕ αποβλέπει στην εγκαθίδρυση σχέσης με τη Σιγκαπούρη, βασιζόμενης σε επικαιροποιημένο πολιτικό θεματολόγιο για ευρεία σειρά ζητημάτων. Ο στόχος αυτός θα επιδιωχθεί, μεταξύ άλλων, και με μια νέα διμερή συμφωνία συνεργασίας και εταιρικής σχέσης που βρίσκεται τη στιγμή αυτή υπό διαπραγμάτευση. Η συμφωνία αυτή εκφράζει τον εξέχοντα ρόλο της Σιγκαπούρης στις σχέσεις μεταξύ της ΕΕ και της Νοτιοανατολικής Ασίας, ιδίως στους τομείς του εμπορίου, των επιχειρηματικών δραστηριοτήτων, της εκπαίδευσης και της έρευνας.

2.3.3. Χώρες του Συμβουλίου Συνεργασίας του Κόλπου

Τέλος, το TPIC αφορά και τις χώρες του Συμβουλίου Συνεργασίας του Κόλπου, οι οποίες καλύπτονταν στο παρελθόν από τον κανονισμό ΛΑΑ (βλ. παραπάνω). Το Κουβέιτ, το Κατάρ, τα Ηνωμένα Αραβικά Εμιράτα, το Μπαχρέιν και η Σαουδική Αραβία[12] εμπίπτουν επίσης στο πεδίο εφαρμογής του TPIC.

Οι σχέσεις της ΕΕ με τη Σαουδική Αραβία, το Μπαχρέιν, το Κουβέιτ, το Ομάν, το Κατάρ και τα Ηνωμένα Αραβικά Εμιράτα διέπονται από τη συμφωνία συνεργασίας του 1989 μεταξύ της Ευρωπαϊκής Κοινότητας και του Συμβουλίου Συνεργασίας του Κόλπου (ΣΣΚ).

Η Ευρωπαϊκή Ένωση επιδιώκει να ενισχύσει τις δραστηριότητες συνεργασίας μεταξύ των οικονομικών και κοινωνικών παραγόντων καθώς και των παραγόντων της κοινωνίας των πολιτών στην ΕΕ και στις χώρες του ΣΣΚ στο πλαίσιο της στρατηγικής εταιρικής σχέσης για τη Μεσόγειο και τη Μέση Ανατολή που εγκρίθηκε από το Ευρωπαϊκό Συμβούλιο, τον Ιούνιο του 2004. Επομένως, η ΕΕ επιθυμεί να ενισχύσει τις δραστηριότητες συνεργασίας σε συνάρτηση με περιορισμένο αριθμό βασικών κατευθύνσεων, ούτως ώστε να εκφράσει καλύτερα το στρατηγικό χαρακτήρα των σχέσεων και να προωθήσει τα συμφέροντά της στην περιοχή.

To ΣΣΚ αντιπροσωπεύει τη στιγμή αυτή την πέμπτη μεγαλύτερη αγορά εξαγωγών της ΕΕ. Λόγω της μεγάλης ποσότητας καυσίμων που αποστέλλονται από τον Κόλπο (69% του συνόλου των εισαγωγών της ΕΕ από τις χώρες του ΣΣΚ), το ΣΣΚ αντιπροσωπεύει επιπλέον τη δέκατη τέταρτη μεγαλύτερη πηγή εισαγωγών της ΕΕ.

Η συνεργασία της Επιτροπής με το ΣΣΚ περιστρέφεται κυρίως γύρω από ενεργειακά και οικονομικά θέματα. Έχει εγκαθιδρυθεί συστηματικός διάλογος μεταξύ των εμπειρογνωμόνων επί ενεργειακών θεμάτων, γεγονός που έχει οδηγήσει στη διοργάνωση σεμιναρίων, συνεδρίων εργασίας και διεθνών συνδιασκέψεων. Επιπλέον, το 2003 εγκαινιάστηκε συνεδρίαση οικονομικού διαλόγου με σκοπό να διευκολυνθεί ο διάλογος και να βελτιωθούν οι γνώσεις σε τομείς κοινού ενδιαφέροντος. Με το διάλογο αυτό θα εξασφαλιστεί ένα φόρουμ ανταλλαγής τεχνογνωσίας και βέλτιστων πρακτικών για θέματα που συνδέονται με την περιφερειακή ολοκλήρωση (για παράδειγμα την τελωνειακή ένωση, την οικονομική και νομισματική ένωση, το δίκαιο περί ανταγωνισμού) καθώς και άλλους τομείς που ενδιαφέρουν αμφότερα τα μέρη (για παράδειγμα η κατάσταση στο Ιράκ).

3. Κυρια χαρακτηριστικα του θεματικου προγραμματοσ συνεργασιασ με τις εκβιομηχανισμενεσ χωρεσ

3.1. Γενικός στόχος

Ο γενικός στόχος του θεματικού προγράμματος συνεργασίας με τις εκβιομηχανισμένες χώρες είναι να δημιουργηθεί συνεκτικό πλαίσιο εντός του οποίου θα αναπτυχθούν περαιτέρω οι σχέσεις μεταξύ της Ευρωπαϊκής Ένωσης και των χωρών εταίρων και θα προωθηθούν τα στρατηγικά συμφέροντα της Ένωσης στις χώρες αυτές. Η στήριξη και η αναζωογόνηση του πολιτικού διαλόγου και της οικονομικής αλληλεπίδρασης με τις εν λόγω χώρες εταίρους μέσω σειράς συγκεκριμένων δράσεων συνεργασίας θα συμβάλουν όχι μόνο στη διεύρυνση και την εμβάθυνση των διμερών και των περιφερειακών σχέσεων, αλλά και στην ανάδειξη της ΕΕ σε παράγοντα με μεγαλύτερο κύρος και επιρροή στη διεθνή πολιτική σκηνή.

3.2. Ειδικοί στόχοι

Οι ειδικοί στόχοι του TPIC είναι, επομένως, οι ακόλουθοι:

- να ευνοηθούν τα συνεργατικά έργα, οι δεσμοί συνεργασίας, οι οικονομικές εταιρικές σχέσεις, οι διαπροσωπικές ανταλλαγές και οι κοινές αναλήψεις υποχρεώσεων μεταξύ των φορέων της ΕΕ και των χωρών εταίρων·

- να προαχθεί η ανάπτυξη του πολιτικού διαλόγου και η διάδοση της τεχνογνωσίας μεταξύ των πολιτικών, οικονομικών και κοινωνικών εταίρων, καθώς και μεταξύ των παραγόντων της κοινωνίας των πολιτών και άλλων μη κρατικών φορέων, σύμφωνα με τους γενικούς στόχους κάθε χώρας εταίρου·

- να βελτιωθούν οι γνώσεις γύρω από την ΕΕ (τα όργανά της, τις πολιτικές της, τις θέσεις της έναντι των παγκόσμιων προκλήσεων, τις διαδικασίες οικονομικής, κοινωνικής και πολιτικής ολοκλήρωσης και τις επιπτώσεις των διαδικασιών αυτών στις εξωτερικές σχέσεις της) από όλους τους φορείς των χωρών εταίρων, συμπεριλαμβανομένων των φορέων διαμόρφωσης της κοινής γνώμης, των υπευθύνων λήψης αποφάσεων, των αρμόδιων για τη χάραξη πολιτικής, των εμπορικών κύκλων και των επαγγελματικών ενώσεων, των συνδικαλιστικών οργανώσεων, των ενώσεων καταναλωτών, των οργανώσεων προστασίας του περιβάλλοντος, των πολιτικών κομμάτων, των μέσων μαζικής ενημέρωσης, των πανεπιστημιακών κύκλων και άλλων πολλαπλασιαστικών παραγόντων·

- να βελτιωθεί η εικόνα που έχουν τα μεμονωμένα πρόσωπα και οι δημόσιοι και ιδιωτικοί φορείς των χωρών εταίρων σχετικά με την ΕΕ και να ενθαρρυνθεί η μεγαλύτερη συμμετοχή τους στην ΕΕ για την υποστήριξη των διεθνών πολιτικών στόχων της ΕΕ·

- να τονωθούν το διμερές εμπόριο, τα επενδυτικά ρεύματα και η τελωνειακή συνεργασία μεταξύ της ΕΕ και των χωρών εταίρων και να ευνοηθούν οι συνεργατικές δράσεις για την ενίσχυση της κοινωνικής και περιβαλλοντικής διάστασης της παγκοσμιοποίησης·

Ενδεχομένως, για να ευνοηθεί η περιφερειακή συνεργασία, οι στόχοι αυτοί μπορούν να επιδιωχθούν σε περιφερειακό επίπεδο.

3.3. Κύριες προτεραιότητες

Για να επιτευχθεί σημαντικός αντίκτυπος, οι προαναφερόμενοι στόχοι θα επιδιωχθούν με βάση περιορισμένο αριθμό προτεραιοτήτων. Ανάλογα με τις περιστάσεις και τις δυνατότητες, οι δραστηριότητες θα μελετηθούν και θα εφαρμοστούν υπό μορφή ειδικών ανά χώρα, περιφερειακών ή τομεακών πρωτοβουλιών. Η Επιτροπή θα προσπαθήσει να διασφαλίσει τη συνοχή μεταξύ των δραστηριοτήτων που χρηματοδοτούν οι διάφορες χώρες, όπως έχει ήδη πράξει κατά το παρελθόν μέσω της συνεργασίας με τις χώρες του ΟΟΣΑ που δεν είναι μέλη της ΕΕ.

Στο πλαίσιο των στόχων που καθορίζονται παραπάνω, οι κυριότερες προτεινόμενες προτεραιότητες για το TPIC είναι οι εξής:

- Η δημόσια διπλωματία ιδίως με α) την εδραίωση και την επέκταση του υφιστάμενου δικτύου κέντρων της ΕΕ ως κέντρων αριστείας, τη δημιουργία νέων κέντρων της ΕΕ στις χώρες εταίρους που δεν διαθέτουν ήδη τέτοια κέντρα και τη λήψη μέτρων που αποβλέπουν στην προώθηση της δημιουργίας δικτύου μεταξύ των κέντρων της ΕΕ· β) την ανάπτυξη δραστηριοτήτων που ενθαρρύνουν την πολιτική έρευνα και διάλογο από διάφορες ομάδες προβληματισμού και άλλες οργανώσεις για θέματα που έχουν σχέση με την ανάπτυξη των διμερών σχέσεων μεταξύ της ΕΕ και των χωρών εταίρων.

- Η προώθηση οικονομικών εταιρικών σχέσεων, συνεργασίας μεταξύ των επιχειρήσεων και συνεργασίας στον τομέα της επιστήμης και της τεχνολογίας . Οι στόχοι αυτοί μπορούν να επιτευχθούν, μεταξύ άλλων, με την παροχή βοήθειας στις επιχειρήσεις της ΕΕ για την αύξηση της ικανότητάς τους να διαχειρίζονται αποτελεσματικότερα τα ειδικά χαρακτηριστικά της αγοράς και του εμπορικού περιβάλλοντος των χωρών εταίρων. Προς το σκοπό αυτό, είναι σκόπιμο να συνεχιστούν τα υφιστάμενα προγράμματα ή πρωτοβουλίες των οποίων η διάρκεια ζωής εκτείνεται πέραν του 2006 (όπως το πρόγραμμα κατάρτισης στελεχών για την Ιαπωνία και την Κορέα) ή, ενδεχομένως, να αναδιαμορφωθούν (όπως η εκστρατεία «Πύλη στην Ιαπωνία»). Όσον αφορά την προτεραιότητα αυτή, θα εξεταστεί η δυνατότητα επέκτασης του δικτύου Ευρωπαϊκών Πληροφοριακών Κέντρων Ανταπόκρισης σε ορισμένες χώρες εταίρους του TPIC ως μέσου προώθησης των εμπορικών δεσμών, καθώς και άλλων μέτρων που σκοπό έχουν να χρηματοδοτήσουν την εφαρμογή οικονομικών πρωτοβουλιών με χώρες εταίρους. Επιπλέον, δεδομένου ότι οι περισσότερες χώρες του TPIC δίνουν έμφαση στην καινοτομία και επιδιώκουν την ανάπτυξη οικονομίας βασιζόμενης στη γνώση, είναι σκόπιμο και ενδιαφέρον για όλα τα μέρη να ενθαρρύνουν τις δραστηριότητες συνεργασίας στους τομείς της επιστήμης και της έρευνας. Παρότι ο στόχος του TPIC δεν είναι να χρηματοδοτήσει τα έργα έρευνας και ανάπτυξης, θα μπορούσε να στηρίξει τις δραστηριότητες που αποβλέπουν στην τόνωση και τη διευκόλυνση της αλληλεπίδρασης των ερευνητικών κέντρων της ΕΕ και των χωρών εταίρων, καθώς και την πρόσβασή τους στις δυνατότητες χρηματοδότησης δυνάμει του 7ου προγράμματος-πλαισίου.

- Διαπροσωπικές σχέσεις και ανάπτυξη της συνεργασίας στον τομέα της εκπαίδευσης , με τις χώρες εταίρους με τις οποίες δεν υπάρχει ακόμη διμερής συνεργασία στον τομέα αυτό[13]. Ορισμένες από τις χώρες του TPIC εφαρμόζουν πρωτοποριακές πολιτικές και συστήματα στον τομέα της εκπαίδευσης και επαγγελματικής κατάρτισης και διαθέτουν ανώτατα εκπαιδευτικά ιδρύματα παγκόσμιου κύρους. Με τον τρόπο αυτό, προσφέρουν πραγματικές δυνατότητες δυναμικής και αμοιβαίως επωφελούς συνεργασίας στους τομείς της εκπαίδευσης και της κατάρτισης. Στο πλαίσιο αυτό, είναι σκόπιμο να μελετηθεί η δυνατότητα προώθησης περιφερειακής πρωτοβουλίας Ασίας-Ειρηνικού στον τομέα της τριτοβάθμιας εκπαίδευσης, η οποία θα εξασφάλιζε ενιαίο πλαίσιο για τη διμερή, περιφερειακή και, ενδεχομένως, πολυμερή συνεργασία μεταξύ της ΕΕ, αφενός, και των χωρών εταίρων της περιοχής, αφετέρου. Ο σκοπός της πρωτοβουλίας αυτής είναι να προαχθούν η δημιουργία κοινών προγραμμάτων σπουδών και η κινητικότητα των φοιτητών και των εκπαιδευτικών μεταξύ των ιδρυμάτων της ΕΕ και των χωρών εταίρων, καθώς και να ενθαρρυνθεί ο διάλογος για τις εκπαιδευτικές πολιτικές και τις ειδικές πρωτοβουλίες στον τομέα της τριτοβάθμιας εκπαίδευσης. Πέραν του ενιαίου αυτού πλαισίου συνεργασίας, είναι σκόπιμο να εξεταστούν οι δυνατότητες συνεργασίας στον τομέα της εκπαίδευσης, υπό μορφή ενισχυμένης πρόσβασης στο πρόγραμμα Erasmus Mundus, με τη δημιουργία «ασιατικού παραθύρου» του Erasmus Mundus προς την Ανατολική Ασία, τη Νοτιοανατολική Ασία και την Αυστραλασία, καθώς και διατλαντικού παραθύρου. Ο στόχος της συνεργασίας αυτής είναι να ευνοηθεί η εισροή φοιτητών και εκπαιδευτικών από τις χώρες εταίρους στα προγράμματα Μάστερ του Erasmus Mundus. Η Επιτροπή μπορεί να αρχίσει συζητήσεις με τις ενδιαφερόμενες χώρες εταίρους για να συμφωνήσει ως προς τις διαδικασίες και να εξετάσει με τις χώρες αυτές τις δυνατότητες ανάλογων συνεισφορών από την πλευρά τους για την επίτευξη πολλαπλασιαστικών αποτελεσμάτων από τις επενδύσεις της ΕΕ.

- Διάλογος : για να συμπληρωθεί ο επίσημος πολιτικός διάλογος σε κρατικό επίπεδο, το TPIC θα υποστηρίξει τις πρωτοβουλίες διαλόγου με τα ενδιαφερόμενα μέρη, αλλά και μεταξύ αυτών, σε τομείς στρατηγικής σημασίας για τη συνεργασία με τις ενδιαφερόμενες χώρες εταίρους, όπως οι επιχειρηματικές δραστηριότητες, οι καταναλωτές, το περιβάλλον, η ενέργεια και οι μεταφορές, η απασχόληση, η κοινωνική πολιτική και οι ίσες ευκαιρίες, τα μέσα μαζικής ενημέρωσης, συμπεριλαμβανομένου του οπτικοακουστικού τομέα κ.λπ., καθώς και οι δράσεις που αποβλέπουν στη διευκόλυνση της ανταλλαγής πληροφοριών και βέλτιστων πρακτικών όσον αφορά τη συνεργασία στο νομοθετικό τομέα. Οι δραστηριότητες αυτές μπορούν επίσης να καλύψουν την ανάπτυξη ειδικών προγραμμάτων επισκεπτών, προοριζόμενων για ειδικές ομάδες στόχους (για παράδειγμα για τους επαγγελματίες των μέσων μαζικής ενημέρωσης, τις κανονιστικές αρχές, τους κοινωνικούς εταίρους και άλλους αρμόδιους εμπειρογνώμονες).

- Προσπάθειες προσέγγισης , με τη διοργάνωση στοχοθετημένων δραστηριοτήτων και εκδηλώσεων στις χώρες εταίρους, που σκοπό έχουν να κινήσουν το ενδιαφέρον για την Ευρώπη και την ΕΕ, να αυξήσουν την προβολή της Ευρωπαϊκής Ένωσης στις χώρες εταίρους, να καταστήσουν πιο εύληπτη την ΕΕ και τις δραστηριότητές της, να συμβάλουν στην ευαισθητοποίηση όσον αφορά τις πολιτικές και τα όργανα της ΕΕ, καθώς και το διεθνή ρόλο της στην οικονομική και πολιτική σκηνή και να ευνοήσουν τους ειδικούς, σημερινούς και μελλοντικούς, στόχους στον τομέα της συνεργασίας.

Παράλληλα με τους κύριους τομείς συνεργασίας που περιγράφονται παραπάνω, το TPIC θα πρέπει να εξασφαλίσει ένα αρκετά ευέλικτο πλαίσιο για την εξέταση και τη στήριξη των ειδικών ανά χώρα τομέων ή των νέων τομέων συνεργασίας που ενδέχεται να εντοπιστούν στο μέλλον.

3.4. Αρχές προγραμματισμού

Σύμφωνα με τις διαδικασίες της επιτροπολογίας, η Επιτροπή θα θεσπίσει δύο έγγραφα θεματικής στρατηγικής (έγγραφα προγραμματισμού), το πρώτο για τετραετή περίοδο (2007-2010) και το δεύτερο για τριετή (2011-2013). Το έγγραφο θεματικής στρατηγικής για τις εκβιομηχανισμένες χώρες θα παράσχει λεπτομερέστερα στοιχεία για τις πολιτικές προτεραιότητες, οι οποίες θα εκφράζονται σε προγραμματισμένες δράσεις. Τα εν λόγω έγγραφα θα καθορίσουν τα κριτήρια επιλεξιμότητας των δικαιούχων και τους τύπους δράσης που θα αναληφθούν. Η Επιτροπή θα προσπαθήσει να τηρήσει τη συμπληρωματικότητα με άλλα κοινοτικά προγράμματα, ιδίως με τα λοιπά θεματικά προγράμματα, καθώς και με τα εθνικά και περιφερειακά προγράμματα, παρότι, επειδή δεν υπάρχουν γεωγραφικά προγράμματα[14] για τις χώρες του TPIC, οι κίνδυνοι επικαλυπτόμενων ή διπλών προσπαθειών είναι περιορισμένοι.

Το έγγραφο θεματικής στρατηγικής θα παράσχει ενδεικτική κατανομή του προϋπολογισμού μεταξύ α) των επιλέξιμων χωρών εταίρων και εδαφών, β) των προτεραιοτήτων δράσης και γ) των διμερών και πολυμερών περιφερειακών πρωτοβουλιών. Θα περιλαμβάνει επίσης κατανομή των προβλεπόμενων χρηματοδοτικών κονδυλίων που προορίζονται για τη χρηματοδότηση τόσο των λειτουργικών όσο και των διοικητικών δαπανών (τεχνική βοήθεια στην ΕΚ, μελέτες και αξιολογήσεις). Με βάση τον πολυετή αυτό προγραμματισμό, η Επιτροπή θα εκπονεί ετήσια προγράμματα εργασίας, στα οποία θα καθορίζονται οι δράσεις προτεραιότητας που πρέπει να χρηματοδοτηθούν, οι ειδικοί στόχοι, τα αναμενόμενα αποτελέσματα καθώς και τα ενδεικτικά ποσά.

Η Επιτροπή θα διαχειρίζεται το πρόγραμμα και, ενδεχομένως, θα αναθέτει τις ευθύνες διαχείρισης στις αντιπροσωπίες της ΕΚ στις χώρες εταίρους.

Παρότι δεν είναι δυνατό να καθοριστεί μηχανική κλείδα κατανομής, για την κατανομή των πόρων θα ληφθούν ιδίως υπόψη τα προηγούμενα επίπεδα της κοινοτικής χρηματοδοτικής παρέμβασης (βλ. παράρτημα 2) καθώς και το σχετικό μέγεθος των χωρών και η σημασία των πολιτικών και οικονομικών σχέσεων μεταξύ της ΕΕ και των χωρών εταίρων. Ωστόσο, θα πρέπει επίσης να ληφθεί υπόψη η ανάγκη επίτευξης σημαντικού αντίκτυπου στο επίπεδο κάθε χώρας.

Στο βαθμό που είναι δυνατό, η Επιτροπή θα προσπαθήσει να κατανείμει το κόστος των δραστηριοτήτων με τις ενδιαφερόμενες χώρες εταίρους, χωρίς ωστόσο να είναι αυτό υποχρεωτικό. Σε ορισμένες περιπτώσεις (για παράδειγμα στον τομέα της δημόσιας διπλωματίας), οι χώρες εταίροι μπορούν να θεωρήσουν ότι οι πολιτικοί στόχοι της ΕΕ είναι αντίθετοι προς τα συμφέροντά τους.

Η Επιτροπή θα εκπονήσει τακτικές εκθέσεις για τις δραστηριότητες που θα διεξαχθούν και οι υπηρεσίες της Επιτροπής θα προβούν επίσης σε ενδιάμεση επανεξέταση. Κατά την πρώτη τριετία (2007-2009), θα πραγματοποιηθεί εξωτερική αξιολόγηση των δραστηριοτήτων για να συγκεντρωθούν χρήσιμα στοιχεία για την προετοιμασία του δεύτερου εγγράφου θεματικής στρατηγικής (2011-2013). Οι εκθέσεις θα διαβιβαστούν στο Συμβούλιο και το Ευρωπαϊκό Κοινοβούλιο και θα εξεταστούν από κοινού με τα όργανα αυτά.

ΠΑΡΑΡΤΗΜΑ 1 : Καθιερωμένο πλαίσιο συνεργασίας

Τα κυριότερα πολιτικά και νομικά μέσα για την προώθηση της συνεργασίας με τις χώρες του TPIC είναι τα εξής:

1. Κρατη μελη του ΟΟΣΑ

Κανονισμός (ΕΚ) αριθ. 382/2001 του Συμβουλίου, της 26ης Φεβρουαρίου 2001, για την εφαρμογή προγραμμάτων που προωθούν τη συνεργασία και τις εμπορικές σχέσεις μεταξύ της Ευρωπαϊκής Ένωσης και των βιομηχανικών χωρών της Βορείου Αμερικής, της Άπω Ανατολής και της Αυστραλασίας, όπως τροποποιήθηκε με τον κανονισμό (ΕΚ) αριθ. 1900/2005·του Συμβουλίου, της 21ης Νοεμβρίου 2005.

Η διατλαντική δήλωση του 1990 για τις σχέσεις ΕΕ/ΗΠΑ, το νέο διατλαντικό θεματολόγιο και το κοινό σχέδιο δράσης ΕΕ-ΗΠΑ του 1995. Η πρωτοβουλία ΕΕ-ΗΠΑ για την ενίσχυση της διατλαντικής οικονομικής ολοκλήρωσης και ανάπτυξης που υιοθετήθηκε κατά τη σύνοδο κορυφής ΕΕ-ΗΠΑ τον Ιούνιο του 2005.

Το σχέδιο δράσης ΕΕ-Ιαπωνίας που υιοθετήθηκε στη 10η διμερή σύνοδο κορυφής ΕΕ-Ιαπωνίας το Δεκέμβριο του 2001.

Η συμφωνία-πλαίσιο περί εμπορίου και συνεργασίας με τη Δημοκρατία της Κορέας και η συνημμένη πολιτική δήλωση του Οκτωβρίου 1996.

Η κοινή δήλωση του 1997 για τις σχέσεις μεταξύ της Αυστραλίας και της Ευρωπαϊκής Ένωσης και το θεματολόγιο συνεργασίας του 2003.

Η κοινή δήλωση του Μαΐου 1999 για τις σχέσεις μεταξύ της Ευρωπαϊκής Ένωσης και της Νέας Ζηλανδίας και το σχέδιο δράσης του 2004 «προτεραιότητες για μελλοντική συνεργασία».

Η συμφωνία-πλαίσιο του 1976 περί εμπορίου και οικονομικής συνεργασίας μεταξύ της Ευρωπαϊκής Κοινότητας και του Καναδά, η δήλωση του 1990 για τις σχέσεις Ευρωπαϊκής Κοινότητας-Καναδά, το σχέδιο κοινής δράσης ΕΕ-Καναδά του 1996 και το θεματολόγιο εταιρικής σχέσης ΕΕ-Καναδά του 2004.

2. Προσφατα εκβιομηχανισμενεσ χωρεσ και εδαφη της Ασιασ

Η συνεργασία με το Μπρουνέι, την κινεζική Ταϊπέι, το Χονγκ-Κονγκ, το Μακάο (από το 1999) και τη Σιγκαπούρη δεν καλύπτεται από τον κανονισμό (EOK) αριθ. 443/92 του Συμβουλίου, της 25 Φεβρουαρίου 1992, περί χρηματοδοτικής και τεχνικής βοήθειας καθώς και οικονομικής συνεργασίας με τις αναπτυσσόμενες χώρες της Λατινικής Αμερικής και της Ασίας (εφεξής ο κανονισμός «ΛΑΑ»), δεδομένου ότι οι εν λόγω χώρες και εδάφη δεν αποτελούν αναπτυσσόμενες χώρες.

Ωστόσο, η Ευρωπαϊκή Ένωση έχει συνάψει μακροπρόθεσμες σχέσεις με τις εν λόγω χώρες και εδάφη.

Δεν υπάρχει ειδική διμερής συμφωνία με το Χονγκ Κονγκ, αλλά η ΕΕ έχει δηλώσει ρητά την πρόθεσή της να εντείνει τις σχέσεις της με την περιοχή αυτή, πριν από την επιστροφή του Χονγκ Κονγκ στην Κίνα ως «Ειδικής Διοικητικής Περιοχής» σύμφωνα με την αρχή "μία χώρα, δύο συστήματα". Σε ανακοίνωση του 1997 με τίτλο «Η ΕΕ και το Χονγκ: Μετά το 1997», η Επιτροπή αποφάσισε να αναλάβει σθεναρή και αποτελεσματική δράση με την Ειδική Διοικητική Περιοχή του Χονγκ Κονγκ για να διερευνήσει τις δυνατότητες μονιμότερων εμπορικών επενδύσεων και σχέσεων συνεργασίας. Η ΕΕ συνδέεται επίσης με το Χονγκ Κονγκ με τελωνειακή συμφωνία (1999) και συμφωνία επανεισδοχής (2002). Μια ανεπίσημη συμφωνία προβλέπει τη διεξαγωγή τακτικών συνεδριάσεων σε επίπεδο ανωτέρων υπαλλήλων μεταξύ της Ειδικής Διοικητικής Περιοχής του Χονγκ Κονγκ και της ΕΚ.

Στην περίπτωση του Μακάο, οι σχέσεις της ΕΕ βασίζονται σε συμφωνία εμπορίου και συνεργασίας που συνήφθη στις 14 Δεκεμβρίου του 1992 και τέθηκε σε ισχύ την 1η Ιανουαρίου 1993, καθώς και σε ανακοίνωση της Επιτροπής, του Νοεμβρίου 1999, με τίτλο «Η Ευρωπαϊκή Ένωση και το Μακάο: Μετά το 2000».

Δεν υπάρχουν διπλωματικές ή πολιτικές σχέσεις με την κινεζική Ταϊπέι, αλλά σημειώνονται εντατικές επαφές στους τομείς της οικονομίας, του εμπορίου, της επιστήμης και τεχνολογίας, των προδιαγραφών και προτύπων και σε ορισμένους άλλους τομείς. Από το Μάρτιο του 2003, η Επιτροπή διαθέτει επίσης ευρωπαϊκό γραφείο οικονομικής και εμπορικής εκπροσώπησης στην κινεζική Ταϊπέι.

Οι σχέσεις με το Μπρουνέι-Νταρουσαλάμ και τη Σιγκαπούρη διέπονται από τη συμφωνία συνεργασίας του 1980 μεταξύ της Ευρωπαϊκής Κοινότητας και των χωρών ΤΟΥ ASEAN (βλ. κανονισμό αριθ. 1440 του Συμβουλίου, της 30ής Μαΐου 1980, για τη σύναψη συμφωνίας συνεργασίας μεταξύ της Ευρωπαϊκής Οικονομικής Κοινότητας και της Ινδονησίας, της Μαλαισίας, των Φιλιππίνων, της Σιγκαπούρης και της Ταϊλάνδης, χωρών μελών της Ένωσης Κρατών της Νοτιοανατολικής Ασίας και το πρωτόκολλο για την επέκταση της συμφωνίας συνεργασίας μεταξύ της Ευρωπαϊκής Οικονομικής Κοινότητας και της Ινδονησίας, Μαλαισίας, Φιλιππίνων, Σιγκαπούρης και Ταϊλάνδης, χωρών μελών του Συνδέσμου των Κρατών της Νοτιοανατολικής Ασίας στο Μπρουνέι-Νταρουσαλάμ (Επίσημη Εφημερίδα L 081 της 23/3/1985). Έχουν αρχίσει εντατικές διαπραγματεύσεις με την πόλη—κράτος για τη σύναψη νέας διμερούς συμφωνίας συνεργασίας και εταιρικής σχέσης.

3. Χώρες του Συμβουλίου Συνεργασίας του Κόλπου

Οι σχέσεις της ΕΕ με τη Σαουδική Αραβία, το Μπαχρέιν, το Κουβέιτ, το Ομάν, το Κατάρ και τα Ηνωμένα Αραβικά Εμιράτα, διέπονται από τη συμφωνία συνεργασίας που υπογράφηκε το 1989 μεταξύ της Ευρωπαϊκής Κοινότητας και του Συμβουλίου Συνεργασίας του Κόλπου (ΣΣΚ).

Το 2001 κινήθηκαν εκ νέου οι διαπραγματεύσεις, οι οποίες είχαν εγκαινιαστεί το 1990, για τη σύναψη συμφωνίας ελεύθερων συναλλαγών ΕΕ-ΣΣΚ. Η Επιτροπή επιδιώκει να ολοκληρώσει τις διαπραγματεύσεις αυτές το συντομότερο δυνατό. Πέραν των συμβατικών αυτών σχέσεων, διοργανώνεται πολιτικός διάλογος ετησίως, σε υπουργικό επίπεδο, για τα ανθρώπινα δικαιώματα, τα περιφερειακά ζητήματα κοινού ενδιαφέροντος και τα θέματα ασφαλείας, όπως η συνεργασία για την καταπολέμηση της τρομοκρατίας και η μη διάδοση των όπλων.

ΠΑΡΑΡΤΗΜΑ 2

Πρόσφατες παρεμβάσεις δυνάμει του συγκεκριμένου θεματικού κονδυλίου του προϋπολογισμού

Κονδύλιο προϋπολογισμού 19-05-02 Σχέσεις με τις χώρες του ΟΟΣΑ που δεν είναι μέλη της ΕΕ: περίοδος 2003-2006

Κατανομή ανά χώρα εταίρο (και κύριες δραστηριότητες) | Μέσα | Ποσά σε € |

Συνεργασία με τις ΗΠΑ (κύριες δραστηριότητες: κέντρα ΕΕ, δημόσια διπλωματία, δράσεις προσέγγισης, δραστηριότητες διατλαντικού διαλόγου) (1) | Προσκλήσεις υποβολής προτάσεων και προσφορών | 10.704.956 |

Συνεργασία με τον Καναδά (κύριες δραστηριότητες: κέντρα ΕΕ, δημόσια διπλωματία, πανεπιστημιακές σχέσεις, κέντρα ΕΕ) (1) | Προσκλήσεις υποβολής προτάσεων και προσφορών | 2.913.866 |

Συνεργασία με την Ιαπωνία (κύριες δραστηριότητες: κέντρα ΕΕ, διαπροσωπικές σχέσεις κ.λπ.) | Πρόσκληση υποβολής προτάσεων | 3.164.179 |

Συνεργασία με την Κορέα (κέντρο ΕΕ) | Πρόσκληση υποβολής προτάσεων | 859.055 |

Συνεργασία με την Αυστραλία και τη Νέα Ζηλανδία (κέντρα ΕΕ, έργα συνεργασίας στο τομέα της τριτοβάθμιας εκπαίδευσης) | Πρόσκληση υποβολής προτάσεων | 4.590.000 |

Προγράμματα οικονομικής και εμπορικής προώθησης: - Εκστρατεία «πύλη στην Ιαπωνία» - Πρόγραμμα κατάρτισης στελεχών | Προσκλήσεις υποβολής προτάσεων (υποτροφίες) | 12.678.071 28.918.530 |

Έργα συνεργασίας μικρής κλίμακας, αξιολογήσεις, κ.λπ. | Συμβάσεις, επιχορηγήσεις | 1.172.246 |

ΣΥΝΟΛΟ | 65.000.903 |

(1) Η συνεργασία στον τομέα της εκπαίδευσης με τις ΗΠΑ και τον Καναδά εφαρμόζεται και χρηματοδοτείται χωριστά δυνάμει ειδικών διμερών συμφωνιών συνεργασίας.

[1] Βλ. ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο – «Εξωτερικές δράσεις μέσω θεματικών προγραμμάτων στο πλαίσιο των μελλοντικών δημοσιονομικών προοπτικών 2007 – 2013» [COM(2005) 324 τελικό] της 3ης Αυγούστου 2005.

[2] Πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση μέσου χρηματοδότησης της συνεργασίας για την ανάπτυξη και της οικονομικής συνεργασίας [COM (2004) 629 τελικό] της 29.9.2004.

[3] Τη στιγμή αυτή καλύπτονται από τον κανονισμό αριθ. 382/2001 του Συμβουλίου, της 26/02/2001, για την εφαρμογή προγραμμάτων που προωθούν τη συνεργασία και τις εμπορικές σχέσεις μεταξύ της Ευρωπαϊκής Ένωσης και των βιομηχανικών χωρών της Βορείου Αμερικής, της Άπω Ανατολής και της Αυστραλασίας και για την κατάργηση του κανονισμού (ΕΚ) αριθ. 1035/1999.

[4] Η Επιτροπή Αναπτυξιακής Βοήθειας αποτελεί τον κυριότερο φορέα μέσω του οποίου ο ΟΟΣΑ εξετάζει τα ζητήματα που αφορούν τη συνεργασία με τις αναπτυσσόμενες χώρες.

[5] H Σαουδική Αραβία αναμένεται να διαγραφεί από τον κατάλογο αναπτυσσόμενων χωρών υψηλού και μέσου εισοδήματος της ΕΑΒ έως το 2008. Αν το επιτρέψουν οι διατάξεις του μέσου συνεργασίας για την ανάπτυξη και οικονομικής συνεργασίας, το Ομάν μπορεί επίσης να περιληφθεί στην τρίτη αυτή κατηγορία.

[6] Βλ. παράρτημα 1.

[7] Βλ. παράρτημα 1.

[8] Πρόκειται κυρίως για προγράμματα εξωτερικής βοήθειας που εγκρίνονται από κοινού με τις χώρες εταίρους και εστιάζονται στις αναπτυξιακές ανάγκες τους.

[9] Δεκαπέντε κέντρα στις ΗΠΑ, πέντε στον Καναδά, ένα στην Αυστραλία, ένα στη Νέα Ζηλανδία και δύο στην Ιαπωνία. Η επέκταση του δικτύου των κέντρων της ΕΕ στην Αυστραλία (δύο ακόμη κέντρα), η ορθολογική οργάνωσή του στις ΗΠΑ και η επέκτασή του στην Κορέα (ένα κέντρο) έχει ήδη αρχίσει.

[10] Αξιολόγηση του «προγράμματος κατάρτισης στελεχών» και της τρίτης εκστρατείας «Πύλη στην Ιαπωνία» που πραγματοποίησε η «JITEX Expertise Technologique et Stratιgique» στις 23 Ιουλίου 2004 και αξιολόγηση της ίδρυσης και ανάπτυξης κέντρων της ΕΕ που πραγματοποιήθηκε από την "The Evaluation Partnership» το Σεπτέμβριο του 2004.

[11] Κανονισμός (ΕΟΚ) αριθ. 443/92 του Συμβουλίου, της 25ης Φεβρουαρίου 1992, περί χρηματοδοτικής και τεχνικής βοήθειας καθώς και οικονομικής συνεργασίας με τις αναπτυσσόμενες χώρες της Λατινικής Αμερικής και της Ασίας. Στο παρελθόν, το Μακάο είχε επωφεληθεί από τις δραστηριότητες συνεργασίας που χρηματοδοτούνται δυνάμει του κανονισμού ΛΑΑ, αλλά δεν είναι πλέον επιλέξιμο για μια τέτοια βοήθεια.

[12] Όταν οι δραστηριότητες έχουν περιφερειακό χαρακτήρα, μπορούν επίσης να εφαρμόζονται στο Ομάν.

[13] Μέχρι στιγμής, τέτοιες συμφωνίες έχουν συναφθεί μόνο με τις ΗΠΑ και τον Καναδά.

[14] Με την επιφύλαξη της ενδεχόμενης συμμετοχής ορισμένων χωρών του TPIC σε περιφερειακά προγράμματα κατά την έννοια του μέσου συνεργασίας για την ανάπτυξη και οικονομικής συνεργασίας (DCECI). Για παράδειγμα, το Μπρουνέι και η Σιγκαπούρη θα μπορούσαν να συμμετάσχουν σε ένα πρόγραμμα που διεξάγεται στο επίπεδο του ASEAN, ανεξάρτητα από τη συμμετοχή τους στο TPIC (αλλά κατά τρόπο συμπληρωματικό).